b'\n_START_ARTICLE_\nKasvinsuojelu\n_START_PARAGRAPH_\nKasvinsuojelu on k\xc3\xa4site, joka tarkoittaa toimenpiteit\xc3\xa4, joilla viljelykasveja suojataan kasvitaudeilta, tuholaisel\xc3\xa4imilt\xc3\xa4 ja rikkakasveilta. N\xc3\xa4it\xc3\xa4 toimenpiteit\xc3\xa4 ovat ennalta ehk\xc3\xa4isev\xc3\xa4t toimenpiteet, biologinen torjunta ja kemiallinen torjunta. Kavinsuojelun tarve riippuu viljelm\xc3\xa4st\xc3\xa4. Ammattiviljelmill\xc3\xa4 kasvinsuojelun tarve on suurempi kuin kotipuutarhoissa.\n_START_SECTION_\nKasvitautien ennaltaehk\xc3\xa4isy\n_START_PARAGRAPH_\nTaimet pysyv\xc3\xa4t terveempin\xc3\xa4, jos ne it\xc3\xa4v\xc3\xa4t nopeasti ja t\xc3\xa4m\xc3\xa4n takia kylv\xc3\xb6ajankohta on t\xc3\xa4rke\xc3\xa4. My\xc3\xb6s taimikasvatus ja sen oikea ajoitus parantavat taimien terveytt\xc3\xa4. My\xc3\xb6s ilmastollinen kest\xc3\xa4vyys vaikuttaa kasvien taudinkest\xc3\xa4vyyteen. Kasvien terveen\xc3\xa4 pysymisen kannalta on t\xc3\xa4rke\xc3\xa4\xc3\xa4 riitt\xc3\xa4v\xc3\xa4 kastelu ja lannoituksen tasapainoisuus. Puiden ja pensaiden oikea leikkaus ehk\xc3\xa4isee sienitauteja.\n_START_SECTION_\nEnnaltaehk\xc3\xa4isev\xc3\xa4 tuholaistorjunta\n_START_PARAGRAPH_\nTuholaisten levi\xc3\xa4mist\xc3\xa4 ehk\xc3\xa4ist\xc3\xa4\xc3\xa4n vuoro- ja sekaviljelyll\xc3\xa4, kateharson k\xc3\xa4yt\xc3\xb6ll\xc3\xa4 ja maan muokkauksella. Vuoroviljelyss\xc3\xa4 tietyll\xc3\xa4 paikalla kasvatettava laji vaihtuu vuosittain ja sekaviljelyss\xc3\xa4 useita eri lajeja kasvatetaan l\xc3\xa4hekk\xc3\xa4in. N\xc3\xa4in v\xc3\xa4hennet\xc3\xa4\xc3\xa4n yhteen kasvilajiin erikoistuneiden tuholaisten levi\xc3\xa4mist\xc3\xa4. Kateharso est\xc3\xa4\xc3\xa4 lent\xc3\xa4vien hy\xc3\xb6nteisten p\xc3\xa4\xc3\xa4syn kasveihin. Maanmuokkauksessa tuhoutuvat maassa olevat tuholaiset.\n_START_SECTION_\nBiologinen torjunta\n_START_PARAGRAPH_\nBiologinen torjunta on tuholaisel\xc3\xa4inten torjumista niiden luonnollisten vihollisten avulla. Kirvoja sy\xc3\xb6v\xc3\xa4t kukkak\xc3\xa4rp\xc3\xa4set ja lepp\xc3\xa4kertut. Loispisti\xc3\xa4iset, jotka loisivat hy\xc3\xb6nteistoukissa, tuhoavat tuholaishy\xc3\xb6nteisi\xc3\xa4 tehokkaasti. Muita torjuntael\xc3\xa4imi\xc3\xa4 ovat maakiit\xc3\xa4j\xc3\xa4iset, luteet, harsokorennot, petopunkit, jauhiaiskiilukainen ja kirvas\xc3\xa4\xc3\xa4ski.\n_START_SECTION_\nRikkakasvien torjunta\n_START_PARAGRAPH_\nRikkakasvien levi\xc3\xa4mist\xc3\xa4 voidaan ennaltaehk\xc3\xa4ist\xc3\xa4 peitt\xc3\xa4m\xc3\xa4ll\xc3\xa4 maan pinta katekankaalla tai esimerkiksi kuorirouheella. Rikkakasveja poistetaan yleens\xc3\xa4 mekaanisesti, mutta k\xc3\xa4yt\xc3\xa4vilt\xc3\xa4 ja laatoituksilta niit\xc3\xa4 torjutaan joskus kemiallisesti.\n_START_SECTION_\nKemiallinen tuholaistorjunta\n_START_PARAGRAPH_\nJos tuholaiset vioittavat kasveja laajalti, on niit\xc3\xa4 torjuttava kemiallisesti. Yksinkertaisilla torjunta-aineilla, joita ovat m\xc3\xa4ntysuopa, puuntuhka ja nokkosvesi voidaan tuhota useita tuholaishy\xc3\xb6nteislajeja.'